ג'ו שוורץ

ג'ון ג'. ה. "ג'ו" שוורץ (באנגלית: John J. H. "Joe" Schwarz; נולד ב-15 בנובמבר 1937) הוא פוליטיקאי לשעבר ורופא אמריקאי, שכיהן כחבר בית הנבחרים של ארצות הברית מטעם מחוז הקונגרס השביעי של מדינת מישיגן בשנים 2005–2007. שוורץ נבחר אל הקונגרס של ארצות הברית בבחירות 2004 מטעם המפלגה הרפובליקנית, ופרש לאחר תקופת כהונה אחת בלבד בקונגרס ה-109.

ביוגרפיה 
שוורץ נולד וגדל בעיר באטל קריק שבדרום מישיגן, לאחר שמשפחתו עברה לשם בשנת 1935 כדי שאביו יוכל לעבוד כרופא בבית חולים של מִנְהָל החיילים המשוחררים. יש לו שני אחים גדולים, פרנק וג'נט. שוורץ למד בבית הספר היסודי פרמונט, בחטיבת הביניים וו. ק. קלוג ולבסוף השלים את לימודיו התיכוניים בתיכון המרכזי של באטל קריק. בצעירותו שיחק בקבוצות הבייסבול והפוטבול של התיכון, כמו גם היה חבר בנבחרת השחייה. ב-1959 השלים באוניברסיטת מישיגן לימודי תואר ראשון בהיסטוריה, שם הוסיף לשחק ב-1956 כשחקן פוטבול בעמדת הסנטר.

בשנת 1974 שב שוורץ לעיר הולדתו באטל קריק יחד עם משפחתו, ומאז עסק ברפואת אף אוזן גרון בקליניקה פרטית. בהווה הוא רופא במרכז לבריאות המשפחה בבאטל קריק, מרכז בריאות בבעלות הממשלה הפדרלית של ארצות הברית. כמו כן, הוא גם עמית בחֶבֵר הכירוגים האמריקאים. רעייתו הראשונה, אן, נפטרה ב-1990, ומאשתו השנייה התגרש. במשך חמש שנים שירת בדרום-מזרח אסיה, תחילה עם כוחות צי ארצות הברית בווייטנאם כעוזר נספח ימי באינדונזיה, ולאחר מכן לצד סוכני ה-CIA בלאוס. בהמשך קריירתו הפוליטית היה חבר במועצת העירייה של באטל קריק, ובין השנים 1979–1986 היה ראש העיר. מ-1987 עד 2002 היה חבר הסנאט המדינתי של מישיגן, ובשנים 1993–2002 היה הנשיא הזמני של הסנאט.

בנובמבר 2004 נבחר שוורץ אל בית הנבחרים של ארצות הברית כנציג מחוז הקונגרס השביעי של מישיג. הוא הושבע לתפקידו בראשית ינואר 2005. בשנת 2006 הצביע שוורץ נגד "תיקון הנישואין הפדרלי", שאסר על כל מדינה להכיר באופן חוקי בנישואים של בני-זוג מאותו המין. שוורץ נחשב לרפובליקני מתון שתמך בזכויות הפלה ובמחקר של תאי גזע עובריים. הוא פרש לאחר תקופת כהונה אחת, ולא התמודד מחדש ב-2006.

שוורץ המשיך בפעילות ציבורית לאחר שירותו בגבעת הקפיטול. ברמה המדינתית מונה שוורץ לוועדת הייעוץ הפיננסי לשעת חירום של מושלת מישיגן ג'ניפר גרנהולם. ברמה הלאומית, מונה שוורץ על ידימזכיר ההגנה של ארצות הברית רוברט גייטס לשבת בפאנל העצמאי לחקירת התנאים במרכז הרפואי הצבאי הלאומי וולטר ריד שבוושינגטון הבירה. שוורץ מונה מחדש בפברואר 2007 לחבר הנאמנים של מכון אלטארום, תפקיד אותו מילא טרם כהונתו בקונגרס. הוא קיבל גם תפקיד הוראה בבית הספר למדיניות ציבורית של אוניברסיטת מישיגן. ב-16 ביוני 2014 הביע שוורץ תמיכה רשמית בנישואים חד-מיניים.

קישורים חיצוניים

הערות שוליים 

בוגרי אוניברסיטת מישיגן
סגל אוניברסיטת מישיגן
רופאים אמריקאים
ראשי עיריות בארצות הברית
חברי בית המחוקקים של מישיגן
חברי בית הנבחרים של ארצות הברית מטעם המפלגה הרפובליקנית
חברי בית הנבחרים של ארצות הברית ממישיגן
אמריקאים שנולדו ב-1937